Diari Oficial de la Generalitat Valenciana


Sumari del DOGV 2205, del 11-02-1994 (1994/830515)

CIRCULAR de 21 de gener de 1994, de la Direcció General de Recursos Forestals, per la qual es regulen les mesures per a la tala de fusta a les zones afectades per incendis.
----------------------------------------------------------------------------------------------------------------------------------------------------------------------------

### Dades del document

Número de DOGV
:   2205

Data del DOGV
:   11-02-1994

Secció del DOGV
:   ALTRES DISPOSICIONS

Número del document
:   1994/830515


Data del document
:   21-01-1994

Organisme emissor
:   Conselleria de Medi Ambient

Tipus de document
:   Anunci

CIRCULAR de 21 de gener de 1994, de la Direcció General de Recursos Forestals, per la qual es regulen les mesures per a la tala de fusta a les zones afectades per incendis. [94/0634]  
A causa dels incendis forestals que tenen lloc a la Comunitat Valenciana, hi ha una acumulació de fusta cremada, amb els consegüents riscos per a la salut de la forest i l'activitat humana i amb un negatiu impacte visual que fa necessària l'extracció d'aquesta fusta de la forest.  
En determinats casos, l'extracció de fusta pot iniciar un procés erosiu amb la consegüent pèrdua de sòl.  
Els arbres morts drets, pel fenomen de la putrefacció de les arrels, amb el pas del temps es desplomen, i a les zones amb pendents poden provocar processos erosius i produir altres danys.  
S'ha sol·licitat l'opinió de científics de les universitats i centres d'investigació a diversos òrgans directius de la Generalitat Valenciana, a la Federació Valenciana de Municipis i Províncies, a associacions ecologistes i de conservació de la naturalesa i a col·legis professionals d'enginyers de forests i d'enginyers tècnics forestals.  
És per això que, fent ús de les facultats que tinc atribuïdes, ordene:  
CAPÍTOL I  
Àmbit d'aplicació  
Article primer  
Les normes contingudes en aquesta circular seran d'aplicació en la totalitat dels terrenys ocupats per les forests de la Comunitat Valenciana, tant les pertanyents a entitats públiques com a particulars que hagen sofert incendis forestals.  
Article segon  
1. A l'efecte d'aquesta circular, les direccions territorials de la Conselleria de Medi Ambient tramitaran les autoritzacions o denegacions de llicències de tala en finques particulars, i les senyalitzacions, autoritzacions o denegacions i taxacions dels aprofitaments en forests catalogades pertanyents a entitats locals. Els expedients d'adjudicació dels aprofitaments de les pertanyents al patrimoni de la Generalitat Valenciana els resoldrà la conselleria mateixa.  
2. En compliment del que disposen la Llei d'Incendis Forestals i el seu reglament, la Conselleria de Medi Ambient podrà obligar els propietaris a invertir els imports dels aprofitaments en la reconstrucció de la zona incendiada, i també visar i conformar els contractes que es subscriguen amb els compradors, abans de concedir les corresponents llicencies o autoritzacions.  
CAPÍTOL II  
Normes d'aplicació general  
Article tercer  
Els arbres no afectats pel foc hauran de ser respectats.  
S'evitarà l'extracció de les restes de les tales, materials no aprofitables que inclouen fulles i branques a fi d'incorporar-hi nutrients, millorar la capa de matèria orgànica i protegir el sòl.  
Article quart  
A fi de minorar els processos erosius, s'estableixen els següents criteris temporals de tala:  
- A zones planes (pendent inferior al cinc per cent) qualsevol que siga el tipus de sòl, les tales poden començar sense esperar cap tipus de regeneració.  
- En zones amb sòls desenvolupats sobre materials consolidats (dolomies, calcàries, etc.) i pendent inferior al trenta per cent, tenint en compte que hi ha una protecció estructural del sòl a conseqüència de les microconques edàfiques conformades pels materials d'aflorament, les tales poden començar sense esperar cap tipus de regeneració. En sòls amb pendent igual o superior al trenta per cent, les tales no començaran abans de transcorreguts 4 mesos de l'incendi.  
- A zones amb pendents superiors al vint per cent i sòl desenvolupat sobre materials no consolidats, les tales no començaran abans de transcorreguts 4 mesos de l'incendi.  
Article cinquè  
En àrees d'esbarjo o concentració de persones, cal ser especialment prudent en l'eliminació dels arbres cremats, tant per evitar futurs accidents quan comence el procés de putrefacció de la fusta i la inevitable caiguda de l'arbrat mort, com per eliminar la dificultat que per al trànsit pot suposar la presència en el sòl de branques caigudes dels arbres cremats i fins i tot dels mateixos arbres.  
Article sisè  
En trobar-se la coberta vegetal en procés de regeneració desprès de l'incendi, l'extracció de fusta es farà pel sistema que menys danys hi ocasione, i l'extracció és farà, quan es puga, per corbes de nivell.  
Article setè  
En l'extracció s'evitarà, en la mesura del possible, la utilització de mitjans que puguen produir destruccions no tolerables als primers horitzons del sòl.  
Article vuitè  
A les finques particulars ha d'obtenir-se la informació necessària abans d'atorgar la llicència de tala, a fi d'evitar danys, sempre d'acord amb el que preveu aquesta circular.  
Article novè  
Per cada incendi de més de 50 hectàrees, els tècnics forestals competents de les direccions territorials de la Conselleria de Medi Ambient hauran de fer un informe. Quan s'estime oportú, es podrà sol·licitar el recolzament tècnic d'universitats i altres centres u organismes científics de la Generalitat Valenciana.  
L'informe constarà, almenys, dels punts següents:  
a) Unitats de tipus de sòl, basades fonamentalment en el tipus de roca dominant (calcària, marga, gres calcari, gres de rodé, marga guixenca...), per la gran importància que tenen en la capacitat d'erosió, capacitat d'infiltració de la pluja, i en molts casos en el tipus de vegetació.  
b) Classes de pendent; bancals i estat de conservació d'aquests.  
c) Distribució de la vegetació en les unitats litològiques i topogràfiques anteriors, amb especial atenció en la presència/abundància d'espècies amb capacitat rebrotadora (llistó, espart, albada, coscoll, llentiscle, margalló, bruc, carrasques, sureres,...) enfront de les que sols es reprodueixen per llavors (pins, argelagues, estepes...). Edat aproximada dels arbres i la capacitat reproductiva d'aquests: presència de fruits amb llavor viable, dispersió de les llavors després de l'incendi. Grau de combustió de la vegetació i fullaraca.  
d) Determinació de zones de fort pendent o amb processos erosius a causa de l'aigua, pobres en vegetació rebrotadora de ràpida resposta desprès d'un incendi, i amb sòls compactes de baixa filtrabilitat (generalment sobre margues o argiles), on poden ser necessàries actuacions de protecció urgents).  
e) Estat sanitari de la massa forestal, especificant el desenvolupament de possibles plagues i la seua evolució.  
f) Criteris, en funció de l'estudi, i procediment tant per a la tala com per a l'extracció de la fusta cremada.  
Article deu  
Els plecs de prescripcions tècniques dels aprofitaments hauran d'incloure les conclusions dels informes tècnics pel que fa a dates, criteris i procediments d'extracció de la fusta cremada.  
DISPOSICIÓ ADDICIONAL  
Les infraccions de les normes i prohibicions contingudes en aquesta circular se sancionaran d'acord amb el que estableix la Llei 3/1993, de 9 de desembre, de la Generalitat Valenciana, Forestal de la Comunitat Valenciana i, subsidiàriament, la Llei de Forests de 8 de juny de 1957, el seu reglament d'aplicació, el Decret 485/62, de 22 de febrer, la Llei 81/1968, de 5 de desembre, sobre Incendis Forestals, el seu reglament d'aplicació, i el Decret 3769/1972.  
DISPOSICIÓ FINAL  
Aquesta circular entrarà en vigor l'endemà de la publicació en el Diari Oficial de la Generalitat Valenciana.  
València, 21 de gener de 1994.- El Director General de Recursos Forestals: Vicent Yusà i Pelechà.